Video’s: Dolfyne in Kaapstad geredDie reddingspan het die dolfyne met spesiale draagbare opgetel en eers in die vlak branders vrygelaat (Foto: SPCA Cape of Good Hope) Mannekrag was nodig om twee dolfyne wat Donderdagoggend in Sandy Bay in Kaapstad uitgespoel het weer in die see vry te laat. Ooggetuies het om 08:08 die betrokke owerhede in kennis gestel van die twee dolfyne wat op die strand naby Llandudno uitgespoel het. Die dolfyne het nog gelewe, maar gelyk asof hulle in nood verkeer. Mannekrag was nodig om twee dolfyne weer in die see vry te laat (Foto: SPCA Cape of Good Hope) Die Nasionale Seereddingsinstituut (NSRI), veldwagters van Tafelberg Nasionale Park, inspekteurs van die Kaap van Goeie Hoop-dierebeskermingsvereniging (DBV), die Stad Kaapstad se kusbestuur, lede van Shark Spotters en personeel van die Leeukop-landgoed is na die toneel ontbied. Volgens David Rosenberg, adjunkstasiebevelvoerder van NSRI Bakoven, het die reddingspan die dolfyne met spesiale draagbare opgetel en eers in die vlak branders vrygelaat waar die diere gedryf het. “Hulle het in daardie stadium uitmekaar gedryf en reddingslede het in ’n gesamentlike poging die twee dolfyne bymekaar gebring deur hulle na ’n geskikte plek in die vlak branders te dra. Hulle het toe weer saamgedryf,” sê Rosenberg. NSRI-reddingswemmers, bygestaan deur die stad se kusbestuursbeampte, het die dolfyne gehelp om dieper in die see te beweeg. Die DBV se hoofinspekteur, Jaco Pieterse, sê die redders het die dolfyne heeltyd nat, gemaklik en regop gehou voordat hulle in die water vrygelaat is. “Spanwerk het beslis vrugte afgewerp,” sê Pieterse. “Ons is verheug en verlig dat die redding suksesvol was. Ons is ook dankbaar vir almal wat ingespring het om te help – spanwerk het hierdie pragtige diere gered.” Volgens Pieterse sal die gebied as ’n voorsorgmaatreël gemonitor word om ’n ogie te hou sou die dolfyne dalk weer op die strand uitspoel.